Cseh(szlovák) sztárpolitikust gerjesztett haragra a kassai alkotmánybíróság | Paraméter
Cseh(szlovák) sztárpolitikust gerjesztett haragra a kassai alkotmánybíróság
2017. október 12. - 17:09 | Belföld
Ami miatt ma pezsgőt bonthat a szlovák Nemzeti Emlékezet Intézete (ÚPN), ugyanaz a dolog aggaszthatja a választások előtt álló Csehország legnépszerűbb politikusát, a szlovák származású Andrej Babišt.
Ugyanis csütörtökön döntött a kassai székhelyű alkotmánybíróság arról, hogy csehországi politikus joggal szerepel a kommunista titkosügynökök ÚPN-es listáján. A taláros testület azt követően tett így, hogy a hazai bíróság összes szintje – a járásitól a kerületin keresztül egészen a legfelsőbb instanciáig - korábban mindig ennek ellenkezőjéről határozott: azaz eddig az volt az érvényes verdikt, hogy Csehország második leggazdagabb embere indokolatlanul van nyilvántartva az ŠtB-vel együttműködők dossziéjában.
A mai végzés folyománya, hogy az ügyet visszadobták a pozsonyi kerületi bíróságnak, és további elemzéseknek vetik alá a Babišsal kapcsolatos iratokat. Ez nem jön a legjobbkor a kommunista párt egykori tagjának, hiszen a jövő hétvégén parlamenti választásokat tartanak a szomszédos országban, és a szlovák származású politikus, illetve az általa vezetett ANO nevezetű párt kimagasló népszerűségén csorbát ejthet a legfrissebb fejlemény. Főként az, hogy mostantól másról sem fog szólni a választási kampány a szomszédban, csak hogy milyen szerepet vállalt a csehek kedvenc oligarchája az átkosban.
Babiš persze kapásból visszavágott, mondván, hogy a nevét tisztára akarja mosni, hiszen sosem működött együtt a komcsi titkosszolgálattal. Mivel az alkotmánybíróság csütörtökön azt is kimondta, hogy az ÚPN-t az ŠtB-s anyagok ügyével mostantól nem lehet a bíróságon megtámadni, hiszen az intézmény csupán a kezelője a kommunista időszakban keletkezett dokumentumoknak, így az iratok tartalmáért nem felelhet.
Babiš most azt tervezi, hogy a Robert Kaliňák irányította belügyminisztériumot fogja beperelni, mert mindenképpen tisztázni akarja magát. És persze meg akarja szilárdítani a politikai helyzetét.
Hiszen ha nem rokkan bele ebbe a fejleménybe, akkor simán elnyerheti a cseh kormányfői tisztséget. Ebben segíthet neki az utóbbi időben a szövetségeseként fellépő cseh elnök is. Miloš Zeman szóvivője rögtön a kassai testület döntésének ismertetését követően pikírt megjegyzést tett közzé, mintha a szlovák alkotmánybíróság a cseh választási kampányba próbált volna bekapcsolódni a mai határozatának időzítésével.
— ČÚTI (@CUTIzpravy) October 12, 2017
Címkék: Andrej Babiš, ÚPN, Nemzeti Emlékezet Intézete
Zeman közölte, Andrej Babišnak ad kormányalakítási megbízást
Cseh választás - Andrej Babiš: az ANO nem jelent veszélyt a demokráciára
A politikus közölte: a parlamentbe bejutott minden párt elnökét tárgyalásokra hívta meg.
Csehországban az exszlovák exkomcsi Babiš sikerére számít mindenki
Rekordokat döntenek a fogadások.